Ilja Janitskinin kannattajat osoittivat mieltään hovioikeuden edessä. Istunnon odottelu sujui rauhattomasti.

MV-sivuston, sen julkaisijana toimineen Ilja Janitskinin sekä Venäjä-mielisen Johan Bäckmanin viharikossyytteiden käsittely jatkuu tällä viikolla Helsingin hovioikeudessa.

Janitskinin kannattajat järjestivät aamukahdeksalta Salmisaarenrannassa mielenilmauksen, joka arvosteli Suomen sananvapautta ja "valtamediaa". Toinen pääsyytetty Backman osallistui protestiin ennen maanantain istuntopäivän alkamista.

Pääkäsittely alkoi suurin piirtein ajallaan kello 9.15. Mielenosoittajat tulivat hovioikeuden aulaan ennen yhdeksää ja osallistuvat myös pääkäsittelyyn yleisönä. Järjestys aulassa horjui, kun nettistriimiä lähettävä mies meni kuvaamaan ilman lupaa historiantutkijaa, FT Oula Silvennoista. Silvennoinen tuli hovioikeuteen niin ikään yleisöksi.

Tutkijaa kuvannut mies aiheutti häiriötä oikeustalon aulassa jo ensimmäisenä pääkäsittelypäivänä, kun hän keskeytti asianomistaja Hanna Huumosen haastattelun. Silvennoinen yritti peittää kameraa ja kielsi miestä kuvaamasta. Yksi Janitskinin kannattajista vaati vartijaa paikalle estämään Silvennoisen väitetyn häiriökäyttäytymisen. Vartija totesi tilanteen eikä nähnyt Silvennoisen käytöksessä huomautettavaa.

– Mene saatana järveen dosentoimaan, vartijan kutsunut mies sanoi Silvennoiselle.

Mielenosoittajat lähettivät suoria videostriimejä, joissa jatkettiin sananvapauden arvostelua. Maanantaina oikeussalissa ei nähty tungeksimista, vaan halukkaat toimittajat mahtuivat töihin. Osa yleisöön tulleista ihmisistä haisi alkoholilta.

Salissa oli maanantaina kuvauskielto. Avainhenkilöistä Bäckman ja asianomistaja, toimittaja Jessikka Aro tulivat henkilökohtaisesti paikalle. Janitskinia ei oikeussalissa näkynyt.

Ilja Janitskinin kannattajat järjestivät aamukahdeksalta Salmisaarenrannassa mielenilmauksen. Solmu Salminen